
Persongalleri

Anna og Rise –seriens hovedpersoner, to unge kvinner oppvokst på fjellgården Knatten

Liv –hittebarn som Rise og Edvin nå har omsorgen for

Svein Ulrik –Rise og Edvins sønn

Ragna –tidligere husfrue på Torgilstad Øvre, mor til Jo

Torgil –tidligere bonde på Torgilstad Øvre, for tiden fengslet for manndrap

Sverre og Jo –Ragna og Torgils barn; deres tre øvrige barn, Idun, Haldis og Gard, er alle omkommet i ulykker

Hallvard –storebroren til Torgil, og den egentlige arvingen til Torgilstad Øvre

Morten, Eilert, Sigbjørn, Agnes, Eldrid, Bjørg, Hansine og Ingerid –tjenestefolk på Torgilstad Øvre

Kristin, Egil, Moa, Halkjell og Guri –tidligere tjenestefolk på Torgilstad Øvre

Halldor –bror til Torgil, som til vanlig bor på Torgilstad Midtre, nå fengslet for drapet på kona, Siv

Johanne og Oddlaug –døtrene til Halldor og Siv

Peder og Helga –bror til Torgil og kona hans, som nå er avdød

Alf –sønn av Peder og Helga; søsteren til Alf, Jørgine, ble drept av Torgil

Torodd og Lisa –venner av Rise og Anna fra bygda; Lisa omkom i et jordras

Sivert –en mann Rise og Anna reddet livet til på fjellet, nå en nær venn av søstrene, bosatt i Skjolden

Edvin –nevøen til Sivert, gift med Rise

Dorthea og Ulrik Valle –Edvins foreldre

Erle, Elvira og Espen –Edvins søsken

Viljar –nevøen til Ragna, gift med Anna

Tulla –var gift med Even, Viljars bror. Mor til Erik og Vesle-Borghild

Peder Bruun –glassmester på Lillehammer

Valle Dale –advokat på Lillehammer

Amanda –avdød enke som bodde i prestegården, tidligere doktorfrue

Aksel –tidligere tjenestegutt på prestegården, nå lærer i bygda

Lord Sommerville –engelsk lord som pleier å tilbringe sommeren på Torgilstad Øvre, Anna og Rises velgjører

Edel Sommerville –lordens kone

Alice og Susie –venninner av Rise i England

  Torgilstad Øvre




Slik sluttet forrige bok, Overraskelsen:

–Ikke faen! ropte Stein. –Du traff det ikke. Det er umulig. Han hadde glemt Tappen og slåsskampen, og nå stirret han stivt mot bjørkene. –Traff du? Det godtar jeg ikke. Det er juks. Du har plukket det ned…

Men det var for mye røyk til at de kunne se klart, og mens de ventet på bedre sikt, var det en fremmed stemme som brøt stillheten. En av de tre som nettopp hadde kommet over fjellet, satt på hesten og så forundret utover den tause forsamlingen. Han merket seg spesielt den rasende bonden som blødde fra et kutt i leppa, og som stakk nesa si helt opp i ansiktet til Jo. Den karen var farlig.

–Hei, Rise! Er det skytetevling, nevekamp eller dans som gjelder?

Rise snurret rundt og lette med blikket. Hun kjente øyeblikkelig igjen stemmen, og hun glemte helt å være sint på Jo da karen fortsatte: –Må jeg løsne børsa for å bli med på festen?


1

Kruttrøyken forsvant med vinddraget, og i kveldslyset myste folk mot bjørka med det vesle bladet. Bonden fra Øygarden gikk noen skritt nærmere. Edvin og Rise vekslet blikk. Torodd smilte, og en lav mumling spredte seg blant folk før en kar ropte.

–Jeg trur jaggu han traff! Bladet er borte.

–Det beviser bare at de unge har godt syn, sa Tappen, og strøk bort en blodstrime fra haka.

–Eller at de støtt har flaks, mente en annen.

Men ingen kunne benekte at bjørkebladet var borte.

–Det har ramlet av på grunn av vinden, sa bonden fra Øygarden, surt. Han sendte Jo et olmt blikk, men lot det bli med det. –Jeg skulle likt å se deg ta greina innenfor.

–Nei. Det var Torodd som hevet stemmen. –Skytetevlinger hører ikke hjemme på dansefest. Nå er det nok. Bort med våpnene.

–Og du trenger ikke å løsne børsa for å få være med på festen, sa Rise og snudde seg mot Sivert. –Velkommen.

Sivert og datteren, Line, hadde møtt Reier oppe på fjellet, og så hadde de ridd sammen ned i dalen. Det ble et hjertelig gjensyn med Rise og Edvin, og de rakk så vidt å fortelle at de hadde vært på en fin reise til Bergen og oppover langs kysten, før spelemannen spilte opp.

–Får jeg en dans med min vakre kusine? bukket Edvin og trakk med seg Line uten å vente på svar. Rise vinket Jo til seg og fortalte Sivert og Reier hva som hadde skjedd like før de kom.

–Jeg tror virkelig at du har ligget i hardtrening i sommer, roste Rise. –Det er ingen tvil om at du traff blinken. Det var hjelma godt gjort.

–Jeg fikk lyst til å prøve. Jo var overraskende unnselig. –Det var min egen kule jeg brukte.

–Da fikk du bevist at de duger. Rise hadde god lyst til å komme med en formaning om skytevåpen og fest, men hun trodde at gutten forstod. –Det ble vel en lærepenge for bonden på Øygarden. Vi bruker ikke å ta med oss skytevåpen på dansefest. Det gjelder jo også Tappen.

–Tappen kom over fjellet fra Valdres i dag, forklarte Jo. –Han er på vei hjem, og har ikke tømt salveskene.

–Jeg kommer også over fjellet og har gevær med meg, sa Sivert forsonende. –En dag må du vise meg hvordan du støper blykuler, for jeg håper at jeg kan få bli noen dager.

–Så lenge du vil, sa Rise. –Dere er vel ferdige med innhøstingen i Skjolden?

–Kornet er i hus, og det er eplene også. Det passet fint med en tur over fjellet nå før høststormene setter inn.

–Så fint at Line kunne bli med. Jeg gleder meg til å høre om bergensturen. Rise blunket og husket at den unge jenta gruet seg for å være med, fordi hun fryktet at faren ville love henne bort.

–Vær trygg, du får sikkert høre om reisen, svarte Sivert tørt. –Vil du danse?

–Vi kan vel ta et par svingomer til før vi rusler hjemover. Rise henvendte seg til Jo. Hun ville ikke at gutten skulle bli igjen på danseplassen utover natta. –Vi sier ifra når vi går.

Mens Jo gikk tilbake til kameratene og fikk mye ros og oppmerksomhet, satte Reier seg på en liten høyde og fant fram skisseblokka. Dansefest med bål og spelemenn, et helt spesielt kveldslys, silhuetter av hester og høye fjell, dette kunne bli til et fint og stemningsfullt maleri, og han så for seg farger som brent umbra og sienna, barokkrød og dyp kadmiumgul. Han drømte seg bort og enset ikke jentene som svirret målløst rundt og kastet lange blikk opp dit han satt. Det var mange som ønsket en dans med kunstneren, men ingen våget seg frampå. Det var karene som skulle spørre først, særlig fremmedkarer.

Men Line brydde seg ikke om å vente, og da hun hadde danset ferdig med Edvin, ruslet hun opp mot høyden og satte seg ved siden av Reier. Hun følte at hun kjente ham litt ettersom de hadde ridd sammen, men egentlig gjorde hun ikke det. Derimot syntes hun at han var en skremmende kjekk kar, og det var ikke ubehagelig å bli fulgt av mange misunnelige blikk.

–Hei. Hva tegner du? Line kikket nysgjerrig på blokka. –Du er virkelig flink.

–Jeg må fange inn øyeblikket når det er her. Fargene kan jeg velge selv senere, men stemningen, stemningen, den må jeg få raskt ned på papiret.

–Skal du lage maleri av festen?

–Kanskje. Ja, det tror jeg. En eller annen gang kommer jeg sikkert til å lage et maleri som minner om denne kvelden.

–Må du lage mange skisser? Line skiftet stilling, for hun var støl i baken etter å ha sittet lenge på hesteryggen.

–Det holder med denne. Senere kan jeg bare lukke øynene, så husker jeg hvordan alt var.

–Da kan du vel danse med meg? Jeg har reisedrakt, og du har turklær på deg, det passer fint, ikke sant?

Reier hevet blikket og så på Line som om han så henne for første gang. Den unge kvinnen hadde en usedvanlig hjertefasong på øynene, akkurat som far sin. Han hadde ikke lagt merke til det før nå. Et hjerte som lå på siden… slike øyne måtte han prøve å male.

–Det er ikke så mange dansefester i Christiania, sa han.

–Er det ikke? Line så overrasket på ham. –Har du aldri vært på dans?

–Jeg vokste opp i Sogndal, og der var det bål og dans ved fjorden, smilte Reier. –Men i byen diskuterer vi over et glass i stedet for å kaste oss ut i tom dans.

–Tom dans? Line kjælte med den lange hestehalen sin som lå over skulderen, mens hun så grunnende på maleren. Han var alvorlig, og holdt ikke ap med henne. Han mente at det var bortkastet tid å danse. –Hva for viktige ting diskuterer dere i byen, da?

–Malernes kår… Edvard Griegs pianokonsert i a-moll som hadde premiere i København i år, Cuba som har erklært seg uavhengig fra Spania… Reier slo ut med armene og tenkte seg om før han fortsatte. –Vi har vært opptatt av den engelske kunstmaleren Dante Gabriel Rossetti, som dessverre ser ut til å gå til grunne, og den franske maleren William Bouguereau som er god til å framheve kvinner… det kvinnelige legemet. Det er mye interessant som skjer omkring i verden.

–Å, ja. Line, som hadde følt seg så bereist og erfaren etter bergensturen, kjente seg med ett både dum og barnlig. Hun visste om Edvard Grieg, men alt det andre var navn og hendelser hun aldri hadde hørt om. –Kanskje du trenger å danse litt før du må tilbake til Christiania, foreslo hun. –Det er artig å…

–Ja, kom igjen. Vis meg. Før hun rakk å snakke ut, hadde Reier reist seg og grepet henne i armen. –Det er klart vi skal danse!

Som to gamle kjenninger løp de ned mot plassen og kastet seg i ut i dansen. Det viste seg fort at maleren kunne mer enn å holde i en pensel, og Line mistet nesten pusten da han svingte henne rundt i en feiende slått. Han holdt henne fast om livet, så hun var ikke redd for å falle, og han hadde slik rytme i kroppen at det var en fryd. Dette var noe annet enn de dydige pardansene og polkaen hun hadde danset i Bergen.

Line kastet hodet bakover og lo. Reier Dahl hadde mer krefter enn hun hadde trodd, og han holdt i henne som om han aldri ville gi slipp. Sikkert manøvrerte han mellom de andre parene, og han luktet bål og hest. Herregud, dette var så langt fra Bjarte Meyer, kjøpmannssønnen i Bergen, som hun kunne komme.

–Hvor gammel er du, Line? Reier ropte inn i øret hennes, og hun kjente pusten som små dråper på kinnet.

–Sytten. Snart atten.

–Da er du en god danser.

Line spurte ikke hvor gammel han var. Istedet spurte hun om han var gift, og fikk et leende nei til svar.

–Takk for dansen, frøken. Reier var andpusten da han stanset og slapp taket i henne.  –Du hadde rett. Det er artig å danse. Men nå er det så mørkt at vi verken ser hverandre eller gressbakken.

–Og vi har ridd langt i dag, sa en stemme bak dem. Sivert hadde nok holdt et øye med datter si. –Jeg tror det er på tide å komme seg videre.

Line løsnet hestehalen og strammet den på nytt. Mørket gjorde bare alt mer spennende, men hun våget ikke si imot far sin. Dessuten var det visst slik at Rise og Edvin også skulle hjem.

–Hva med deg, Jo? Blir du med? Edvin la en hånd på skulderen til gutten.

–Det haster vel ikke sånn. Jo hadde lyst til å bli lenger, for han fikk mye skryt for skytingen sin, og det var gromt at gamlekara kom med godord. Dessuten var det spennende å være ute i mørket og høre stemmer i krattet og kanskje få smake litt fra flaskene som gikk rundt.

–Det er langt over midnatt, og mange har allerede gått herfra, sa Edvin bestemt. Han forstod at unggutten syntes nattelivet var forlokkende. –Spelemannen kommer snart til å gi seg, og bålet er brent ned. Jeg tror vi har fått med oss det meste av moroa.

Jo skjønte på Edvin at han egentlig ikke hadde noe valg, og en irritert protest blusset i ham. Verken Edvin eller Rise hadde myndighet til å bestemme over ham! Men like fort som tanken var der, skjønte han at det kunne bli kinkig om han trosset bonden. Hvis han fortsatt ville bo på Øvre, måtte han gjøre som sjølfolket bestemte, i hvert fall så lenge han ikke hadde fått prestehanda på seg. Han ville aldri flytte til Midtre, det var sikkert, og da var valget enkelt.

–Du er flink til å skyte, du? Line ble gående ved siden av Jo da de gikk mot Øvre. –Det var mange som skrøt av deg. Jakter du?

–Ja. Reinsdyr. Bukker.

–Synes du ikke at det er trist å ta livet av et dyr? Line spiste gjerne kjøttet, men hun likte ikke tanken på at dyra måtte skytes først.

–Nei. Det er matauk. Både kjøttet og skinnet blir brukt. Det er nok av dyr i fjellet. Jo gløttet undersøkende på jenta fra Skjolden. –Det er vel ingen forskjell på å avlive en reinsbukk og en gris eller en kalv. Det er mat.

–Ja. Line visste at den unge gutten hadde rett. –Men det er en slakter som tar seg av sauer og griser og kyr. Han har det som yrke, og gjør det ikke for moro skyld.

–Kan vel hende at noen lever av å skyte vilt også, mumlet Jo. –Og det er godt kjøtt. Han hadde aldri tenkt på reinsjakt som noe trist. –Kjenner du ingen som jakter?

–Jo da. Og både rein og hjort og rådyr gir fint kjøtt, jeg er ikke uenig i det. Men det må være ekkelt å se på dyreøynene når de mister glansen.

–Det er ikke mer ekkelt enn å se på en gris som mister glansen, svarte Jo mutt. Han syntes samtalen begynte å bli bløt og jentete. Folk drev med jakt for å skaffe kjøtt, og det var nok av hjortedyr i skog og fjell. Hva var så galt med det? –Vi dreper jo ikke bare for å drepe, sånn som jerven, la han til. –Vi dreper jo for å få mat.

–Én ting er sikkert, lo Sivert og snudde seg mot dem. –Line kommer aldri til å bli noen god reinsdyrjeger.

–Men jeg er god til å tilberede maten, svarte hun.

–Som kvinnfolk flest, sa Reier.

–Men Rise jakter, protesterte Jo. –Hun er hjelma flink, og hun syntes ikke det er trist når hun feller dyr.

–Vi er forskjellige, brøt Rise inn. –Noen kvinner liker å gå på jakt, andre ikke. Akkurat som karene. Det er ikke alle mannfolk som jakter.

Følget trasket videre mot gården mens lyden av hestesko mot grus og subbende støvler i sand knaste i natten. Line brydde seg ikke om hva unger mente, og hun syntes at Jo var altfor selvsikker for alderen. Derimot ville hun nødig at maleren oppfattet henne som sart og overfølsom, og hun ble sint på seg selv for den dumme samtalen.

–Du har vel ikke så mange reinsdyr på samvittigheten? sa hun over skulderen til Reier. –Dine dyr springer bare over lerretet.

–I ungdommen var jeg nok ivrig med børsa, jeg også. Det hendte at jeg felte både ett og to dyr om høsten.

–Ja, ja, sukket Line oppgitt. –Jeg forstår. Alle skikkelige mannfolk har gått på jakt.

–På samme måten som at alle skikkelige kvinnfolk spinner og vever og syr. Det var Edvin som lo, og som våget å si det. Han visste at Rise var god for mer enn som så, og han visste at hun smilte. –Det viktigste er vel at ingen sulter eller fryser, så får vi hver og en gjøre det vi er best på.

Ingen kunne protestere på dette, og det siste stykket opp gårdsveien gikk de uten å si stort. Sivert hjalp Edvin med hestene, og Rise viste Line opp på gjesteværelsene. Jo forsvant inn til seg selv, og Reier ønsket god natt før han tumlet inn på loftsværelset. Han var sliten etter en lang tur i fjellet, og han var svett etter dansen. Det ble heller ingen lang prat med Sivert før sjølfolket og gjesten gikk hver til sitt. Gårdsfolkene hadde fått fri denne kvelden, så det var stille i garden.

–Jeg håper ikke at Jo fristes til å snike seg av gårde igjen, sa Rise da hun trådte ut av stakken og kastet et blikk ned i garden. –Han kan vente med eventyrene til han blir konfirmert. Men han blir en kjekk kar, og det er nok mange som vil sverme om ham når den tiden kommer.

–Foreløpig er det nok bare jakt og geværkuler som opptar ham. Edvin gjespet og strakte seg. –Det var godt gjort å treffe det løvbladet. Men han må lære seg til å la våpenet ligge om det ikke er naturlig å bruke det.

–Det ble for fristende, sukket Rise og krøp opp i senga. –Kanskje du skal skyte litt sammen med ham og se hvor treffsikker han er? Skuddet i kveld kan ha vært ren flaks.

–Det er vel bedre at du gjør det, mumlet det nede fra puta. –Du er den som skyter best av oss, og jeg har ikke noe imot å innrømme det. Jeg er stolt av kona mi.

–Skal tenke på det, snøvlet Rise. Hun var så trett at øynene falt tungt igjen før hun fikk lagt seg til rette, men hun rakk å stryke seg over magen og glede seg til barnet som skulle komme. Nå hadde det vært med på sin første dans.

Dagen etter var det mange trette ansikter å se rundt morgenbordet. Morten og Iver og Brita og Ingerid hadde knapt vært i seng hele natten, og Bjørg og Sigbjørn så også ut til å ha fått lite søvn. Men det var søndag, og bare det viktigste arbeidet ble gjort. Det var fullt mulig å stikke seg bort en liten time for å hvile.

Etter morgonverd fikk Rise og Edvin en rolig stund sammen med Line og Sivert i godstugu. Over en kopp tidlig-kaffe fikk de høre om reisen til Bergen og Måløy.

–Vi kom ikke lenger enn til Måløy, forklarte Sivert. –Men det var greit, for vi fikk gjort gode avtaler med levering av både fisk og frukt. Elias på nitten klarte seg fint i forhandlinger.

–Men jeg klarte meg ikke fint på langfart, sa Line oppgitt. –Sjøsjuk hele veien.

–Stakkars deg. Det må ha vært en forferdelig tur? Rise så medfølende på den unge kvinnen. –Var det ingen lyspunkt?

–Vi var innom mange handelssteder, og kjøpmannsfruene var elskverdige. De stelte i stand til selskap og underholdning, og det artigste var lirekassemannen og laterna magica på Vågsøy.

–Tryllelykten, utbrøt Edvin. –Den som kan overføre bilder til en vegg? Jeg har aldri sett en slik. Var det morsomt å se?

–Veldig. Det ble store bilder på et lerret, og de beveget seg. Line så på Sivert for å få hjelp. Hun visste ikke helt hvordan hun skulle forklare seg.

–Det var en pussig opplevelse, nikket Sivert. –Den omreisende karen hadde to bilder som han beveget på, og på den måten fikk han bildene til å leve.

–På lerretet så vi en mann som slukte en flokk med frosker. Line grøsset og smilte. –Det var ekkelt og artig på samme tid.

–Jeg synes det er stas med foto, jeg, da måta. Rise lo og pekte på fotoet fra konfirmasjonsdagen, det som lorden hadde besørget. –Det er lugumt med et slikt minne. Men nå forstår jeg at vi snart kan danse over lerretet også. Er det ikke litt otyle?

–Vi kommer ikke utenom nye oppfinnelser, mente Sivert. –Noe er nyttig, noe er meningsløst, og noe er bare underholdende. Se på dampbåtene for eksempel, det er en oppfinnelse som er kommet for å bli, men levende bilder… nei, det har vi ikke bruk for.

–Si ikke det, humret Edvin.

–Hva med lirekassemannen? spurte Rise. –Hadde han noen gode melodier å by på?

–Gode nok til at vi kunne danse. Line kikket ut av vinduet og mot Visdalen. –I litt roligere former enn det vi gjorde i går kveld. Men jeg synes det var mest artig å svinge rundt med maleren. Det gikk så fort.

–Nå, ja. Det var vel ikke så verst til fart på den unge herr Meyer i Bergen heller? Sivert så spørrende på datteren. –Dere danset da godt sammen.

–Bjarte var høflig og flink til å danse, mumlet Line med et blikk på Rise. –Men det var ikke så mye tak i ham, og han gjorde bare nøyaktig det han hadde lært av danselæreren.

–Det hørtes klokt, kremtet Rise. –Han prøvde nok bare å bli kjent med deg for å finne ut hvor kraftig han kan svinge deg rundt neste gang.

–Det blir ingen neste gang, svarte Line fort. –Jeg skal ikke til Bergen flere ganger.

–Likte du ikke byen? Edvin skjønte at far og datter ikke var helt enige når det gjaldt å reise.

–Byen var grei. Det vrimlet av utlendinger og fremmede skip, og det var livlig i gatene. Men…

–Line følte nok at familien Meyer kom litt for tett på, overtok Sivert. –De gjorde det beste for at vi skulle føle oss velkomne, men det ble liten tid til å gå rundt på egen hånd. Mens Elias og jeg hadde samtaler og gjorde avtaler med min gamle venn Gerhard Meyer, prøvde fru Meyer å ta seg av Line.

–Det vil jeg gjerne høre mer om siden, sa Rise til Line. –Det må nok bli en ordentlig kvinneprat på oss en dag.

–Line håper at det kan bli mange samtaler utover vinteren, sa Sivert. –Hvis det går an, vil hun gjerne være her en stund og lære litt mer om bildevev. Onkelen til Edvin så nesten unnskyldende på Rise. –Hun har snakket lenge om det.

–Selvfølgelig. Her er det plass nok. Men jeg er redd vi ikke har dansefester hver helg.

–Det gjør ingenting. Line smilte lettet, og forsikret om at hun ville arbeide flittig med vevnader. –Jeg kan stelle i huset også.

–Vi finner nok ut av hvordan vi skal ordne oss, sa Rise muntert. –Det blir hyggelig å ha noen å veve sammen med. Har du lyst til å se Barnehuset, forresten?

Mens Rise og Line gikk over til nyhuset, tok Edvin og Sivert en tur inn til Hallvard i Øvrestugu. Karene hadde mye å snakke om når det gjaldt handel og gårdsdrift, og de trivdes godt i lag.

–Hvem bor i Vinterstugu? spurte Line da de hadde sett seg om på gården og var på vei tilbake over tunet. –Maleren?

–Vinterstugu står tom. Reier bor på Loftet.

–Har du sett maleriene hans? Line kastet et blikk opp mot Loftet, men det var bare en tom svalgang å se. –Er han flink?

–Ja. Han er svært dyktig, og han begynner å bli kjent. Han har vært med på mange utstillinger i Christiania.

–Kanskje jeg får se noe av det han har malt, før han reiser? Blir han lenge?

–Det vet jeg ikke. Han skal sikkert hjem i god tid før jul.

–Bor han i Christiania?

–Ja. Men han har en søster på Lillehammer, så kanskje han skal holde jul der. Rise stanset på trappa og holdt armene ut for å fange Liv, som kom løpende over garden. –Du vil ikke savne Skjolden i jula, du da? Rise løftet opp Liv og gav henne en klem før jenta løp videre inn på kjøkkenet for å få litt drikke.

–Litt kanskje. Men pappa har invitert familien Meyer til nyttårsfest i januar, og det vil jeg ikke være med på.

–På grunn av Bjarte? Du likte ham ikke? Det var ikke vanskelig for Rise å forstå grunnen til at Line ville være på Øvre.

–Nei… jo, litt. Men han pratet bare om seg selv og om Bergen. Spurte ikke hvordan vi hadde det i Skjolden, eller hva jeg var opptatt av. Og så hadde han et grusomt slapt håndtrykk. Han var kjedelig.

–Og du, da? Var du et interessant bekjentskap, eller var du utilslørt vurderende? Rise gikk mot risestugu. De kunne visst like gjerne ta den praten med det samme.

–Jeg prøvde å være vennlig, men jeg tenkte hele tiden på det at pappa ønsket ham som svigersønn.

–Fikk du inntrykk av at Bjarte likte deg, da?

–Jeg vet ikke. Han snakket bare med meg under middagene og i selskapene. Han gjorde aldri noe forsøk på å møte meg i hagen eller ute i gatene.

–Er det ikke noe hyggelig å si om ham? spurte Rise. Hun hadde en følelse av at Line hadde bestemt seg for å mislike karen allerede før hun møtte ham.

–Han var ganske kjekk å  se på, kom det nølende. –Mørkt hår som rakk til øreflippene, høye kinnbein, og han hadde et godt smil. Og han pratet masse om bøker som han hadde lest.

–Så han kunne smile? Det glimtet muntert i øynene til Rise. –Det er en god egenskap for en mann. Mitt råd til unge kvinner er at de holder seg langt unna karer som aldri smiler. Var han flink til å danse?

–Han husket jo alle turene, og gjorde ingen feil, men…

–Du syntes han danset kjedelig når du sammenligner med dansen i går kveld, men hadde han noe valg? Var det en munter og løssluppen felespiller som dro buen i Bergen?

–Nei, det var en høytidelig kvartett.

–Så kan det hende karen har mer i seg enn det du så. Jeg synes han virker som en det er verdt å bli litt bedre kjent med.

–Hvis jeg sier ja til å møte ham igjen, tror bare pappa at jeg er begeistret for ham.

–Er det noen kjekke karer i Skjolden som du liker godt? En som liker å dyrke epler og drive gard, kanskje?

–Ja, det er mange karer på min alder, men jeg har lyst til å oppleve noe mer i livet enn å tråkke rundt på en fruktgård innerst i en fjord.

–Og du har heller ikke lyst til å være frue i et handelshus som tar imot folk og varer fra alle verdens hjørner? Rise gikk mot bildeveven som hun snart var ferdig med. Hun forstod at Line var full av opplevelseslyst, og at jenta fryktet å bli fanget i et ekteskap før hun hadde fått sett seg om og blitt kjent med andre steder enn hjembygda. Men da måtte hun ikke lukke øynene for de mulighetene som bød seg.

–Jeg vet ikke. Når du sier det sånn, så virker det Meyerske hus veldig spennende. Line strøk en hånd over bildeveven, og Rise lot samtalen om handelshuset dø ut. Den unge kvinnen trengte litt tid til å tenke seg om, og det skulle hun få på Øvre.

–Hva synes du om veven? Den skal til Trondhjem.

–Så fint kommer aldri jeg til å klare å veve. Skal du selv reise til Trondhjem med bildet? Line lyste av håp og iver. Hun kunne nok godt tenke seg en tur til Nidaros også.

